
                                                              AVIZ

asupra proiectului de Lege privind aprobarea Ordonanţei 

de urgenţă a Guvernului nr.132/2007 pentru aprobarea facilităţilor

 fiscale acordate prin Ordonanţa de urgenţă a Guvernului nr.37/2004 
          privind măsuri de diminuare a arieratelor în economie
În conformitate cu prevederile art. 95  şi 115 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere şi avizare, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.132/2007 pentru aprobarea facilităţilor fiscale acordate prin Ordonanţa de urgenţă a Guvernului nr.37/2004 privind măsuri de diminuare a arieratelor în economie, trimis cu adresa nr. PL-x 36 din 13 februarie 2008, înregistrată sub nr. 21/20 din  14 februarie 2008.
  Senatul, în calitate de primă Cameră sesizată, a adoptat prezenta iniţiativă legislativă, în şedinţa din 11 februarie 2008. 

În conformitate cu dispoziţiile art. 75 din Constituţia României, republicată, şi  ale art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege menţionat mai sus, în şedinţa din 26 februarie 2008.

Membrii Comisiei au examinat iniţiativa legislativă supusă avizării, expunerea de motive şi avizul favorabil al Consiliului Legislativ trimis cu adresa nr. 1573 din 11 noiembrie 2007. 

În urma dezbaterilor, membrii Comisiei pentru politică economică, reformă şi privatizare au hotărât, cu majoritate de voturi (3 voturi împotrivă), avizarea negativă a acestui proiect de lege, deoarece în cuprinsul proiectului de lege nu este precizată valoarea arieratelor Societăţii Naţionale de Transport Feroviar de Marfă ,,C.F.R. Marfă’’ – S.A., operator economic nominalizat în anexa nr.2 la Ordonanţa de urgenţă a Guvernului nr.37/2004 privind măsuri de diminuare a arieratelor în economie, aprobată prin Legea nr.358/2004, cu modificările şi completările ulterioare.
În raport cu obiectul şi conţinutul său, iniţiativa legislativă face parte din categoria legilor ordinare.

